


Proposta resolució- Una Mirada per a la reflexió i la millora de l’acció subvencional (2025)
La Convocatòria General de Subvencions 2025 posa de manifest, un cop més, la vitalitat i la resiliència del teixit associatiu de Barcelona. No obstant això, des del Consell d'Associacions de Barcelona (CAB) detectem un esgotament evident del model actual de gestió. La rigidesa administrativa i els desequilibris en la distribució dels recursos estan dificultant l’impacte real de l’acció comunitària. Aquesta situació contrasta obertament amb l’esperit de l’article 17 de la Llei de Foment de l’Associacionisme, una eina que, si s’apliqués plenament, resoldria gran part d’aquestes cotilles i disfuncions.
A partir de les dades de la «Diagnosi de Subvencions de l’Ajuntament de Barcelona 2025» elaborada conjuntament amb la Fundació francesc Ferrer i Guàrdia fiquem el focus en les principals problemàtiques que estan condicionant i limitant l’acció subvencional a la ciutat.
· Més competència, més denegacions: Malgrat l'augment de la demanda (+1,9%), les denegacions han crescut un 33%. El motiu principal ja no és la manca de pressupost, sinó la dificultat per superar la nota de tall, un fet que penalitza directament les entitats amb menys recursos professionalitzats.
· Ineficiència burocràtica: S’han atorgat 899 subvencions d'un import igual o inferior a 1.000 €, incloent-hi una de només 125 €. Això genera una càrrega de gestió inassumible i absurda, tant per a l'administració com per a les mateixes entitats.
· La doble fractura del model: Es consolida un desequilibri territorial flagrant (el 75% del pressupost es concentra a l'àmbit de Ciutat) i, sobretot, una fractura de model en l'assignació de fons entre les entitats sense ànim de lucre i les empreses mercantils.
· Una llei que no s’aplica: Malgrat disposar d’un text legal vigent (l'esmentat article 17 de la Llei de Foment de l’Associacionisme) dissenyat per protegir el teixit associatiu, a dia d’avui l'Ajuntament continua sense aplicar-lo.
Davant d’aquesta diagnosi, des del CAB recollim una sèrie de propostes estratègiques articulades en quatre eixos clau:
1. Cap a una administració facilitadora
· Establir un import mínim per a les subvencions per tal d'evitar la ineficiència dels micro-ajuts.
· Implementar justificacions simplificades de manera generalitzada per a projectes de petit format.
· Reduir el volum de reformulacions (que actualment afecta el 41% dels projectes) mitjançant un servei de suport tècnic preventiu.
· Crear un registre unificat (evolucionant l'FGEC) per evitar requerir documentació que l'Ajuntament ja té en el seu poder.
2. Prioritzar el teixit comunitari i la proximitat
La fractura del model. Desproporció entre import i excel·lència. Les dades mostren una paradoxa preocupant: mentre les empreses mercantils concentren els imports més alts, l'excel·lència tècnica i social (les millors puntuacions) recau exclusivament en les associacions.
· L'exemple de la desproporció: El projecte amb més finançament de tota la convocatòria (Extreme Barcelona, gestionat per l'empresa Seven Marketing) rep 350.000 € amb una nota de 7,6. En contrast, els projectes amb la puntuació màxima de la ciutat (9,6), com l'Espai Maternoinfantil de l'Eixample (INTRESS) o l'Espai Superacció, reben imports radicalment inferiors (41.000 € i 25.000 € respectivament).
· Concentració de recursos: Les empreses mercantils (només el 3,1% dels projectes) capten el 6,7% dels recursos totals. Gairebé la meitat (47,9%) de l'import de les deu subvencions més grans va a parar a empreses privatitzades, mentre que les 10 millors puntuacions són domini exclusiu del teixit associatiu.
· Separar convocatòries: Crear línies específiques per a grans esdeveniments (sovint de caràcter mercantil) i línies de concurrència no competitiva o protegides per a entitats de petit format i base comunitària.
· Augmentar el pes dels districtes: Revertir la tendència centralitzadora actual per enfortir la cohesió social directament des dels barris.
3. Transparència i governança compartida
· Facilitar un informe de valoració personalitzat a cada entitat amb el desglossament detallat per criteris.
· Publicar la fórmula matemàtica d’assignació d'imports per eliminar qualsevol ombra d'arbitrarietat.
· Validació participativa i consensuada amb el sector de qualsevol canvi en el Pla Estratègic de Subvencions (PES).
4. Nou marc normatiu i sostenibilitat
· Implementar la plurianualitat real per a projectes consolidats (amb horitzons de fins a 3 anys) per donar estabilitat.
· Reconèixer el voluntariat com a part cofinançadora dins de la justificació econòmica.
· Permetre bestretes del 100% de l'import atorgat i augmentar el límit d'imputació de despeses indirectes fins al 25%.
· Impulsar una Llei de Subvencions Catalana que s’adapti de manera específica a la realitat i naturalesa de l’associacionisme.
Finalment, les dades exemplifiquen de forma més clara la fractura del model: d'una banda, els projectes amb més finançament (on destaquen les SL i SA amb notes discretes) i, de l'altra, els projectes líders en qualitat (100% associatius).
Els 10 projectes amb més import (Destaquen les empreses amb notes mitjanes)
	Sol·licitant
	Projecte
	Forma Jurídica
	Import
	Nota

	SEVEN MARKETING
	EXTREME BARCELONA
	Empresa
	350.000 €
	7,6

	ASSOC. COMISSIÓ ST. ANDREU
	Festa Major / Reis
	Associació
	103.800 €
	9,3

	RPM RACING, SL
	48 TRIAL INDOOR
	Empresa
	90.000 €
	7,6

	GRACIA GIMNASTIC CLUB
	Promoció gimnàstica
	Associació
	90.000 €
	7,1

	IBERCAMERA SA
	Temporada 2025
	Empresa
	70.000 €
	8,1



Els 10 projectes amb millor puntuació (Excel·lència 100% associativa)
	Sol·licitant
	Projecte
	Forma Jurídica
	Nota
	Import

	INTRESS
	Maternoinfantil Eixample
	Associació
	9,6
	41.000 €

	ASSOC. SUPERACCIO
	Centre Obert
	Associació
	9,6
	25.000 €

	FUNDACIÓ TOT RAVAL
	Jovent Migrat
	Fundació
	9,6
	11.000 €

	HELIA ASSOCIACIÓ
	Barcelona-Dona
	Associació
	9,6
	7.000 €

	CASTELLERS VILA GRÀCIA
	Punt Lila
	Associació
	9,4
	2.600 €



